Diari Oficial de la Generalitat Valenciana


Sumari del DOGV 4755, del 18-05-2004 (2004/4991)

ORDE de 13 de maig de 2004, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts per les gelades ocorregudes durant els últims dies del mes de febrer i els primers del mes de març de 2004 a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4755

Data del DOGV
:   18-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4991


Data del document
:   13-05-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * catàstrofe agrícola
    * ajuda pública
    * condicions atmosfèriques
    * suport econòmic
    * desastre natural

ORDE de 13 de maig de 2004, de la Conselleria d'Agricultura, Pesca i Alimentació, per la qual s'establixen ajudes per a pal·liar els danys produïts per les gelades ocorregudes durant els últims dies del mes de febrer i els primers del mes de març de 2004 a la Comunitat Valenciana. [2004/F4991]
  
Com a conseqüència de les gelades registrades els últims dies del mes de febrer i els primers del mes de març de 2004, causants de greus danys en les explotacions agràries de nombroses zones de la Comunitat Valenciana, el Consell de la Generalitat Valenciana ha establit una sèrie de mesures de suport als afectats per esta contingència a través del Decret 34/2004, de 5 de març.
  
La present orde desenrotlla el mencionat decret pel que fa a determinats cultius fruiters per als quals, en el moment en què ha tingut lloc esta incidència, no s'havia iniciat el període de garanties a pesar de tindre contractada la pòlissa d'assegurança amb cobertura per a este risc; o bé, no s'havia iniciat el període de subscripció de l'assegurança.
  
El Govern Valencià, davant d'esta situació, ha decidit establir una sèrie de mesures que pal·lien, en la mesura que es puga, els greus efectes produïts. Estes mesures no s'aplicaran per als riscos coberts per les assegurances agràries. Els danys que es pretén minorar es referixen a danys per pèrdua de collita.
  
Amb esta mesura es pretén ajudar els titulars de xicotetes i mitjanes explotacions, perquè puguen iniciar la recuperació de les explotacions agrícoles afectades i fer front a les tasques culturals de la pròxima campanya.
  
Per això i segons les atribucions conferides per l'article 35 de la Llei de Govern Valencià,
  
ORDENE
  
CAPÍTOL I
  
Disposicions generals
  
Article 1. Objecte
  
La Conselleria d'Agricultura, Pesca i Alimentació concedirà ajudes econòmiques a aquells titulars d'explotacions agràries greument afectades per les gelades ocorregudes durant els últims dies del mes de febrer i els primers del mes de març, que acrediten posseir subscrita pòlissa d'assegurança agrària segons el Pla Anual d'Assegurances Agràries per als cultius assenyalats en la present orde, i les explotacions dels quals es troben ubicades en algun/s dels termes municipals que es relacionen en l'annex I.
  
Article 2. Procediment
  
Les sol·licituds d'ajuda es presentaran, mitjançant impresos que seran facilitats per la Conselleria d'Agricultura, Pesca i Alimentació, en les oficines comarcals de la mateixa conselleria o en qualsevol dels llocs que determina l'article 38 de la Llei 30/1992, en el termini de 20 dies comptats a partir de la data de publicació d'esta orde en el Diari Oficial de la Generalitat Valenciana.
  
Les sol·licituds d'ajuda hauran d'anar acompanyades de la documentació següent:
  
a) Fotocòpia compulsada del NIF/CIF.
  
b) Fotocòpia compulsada de la subscripció de pòlissa d'assegurança agrària, segons procedisca en cada cas.
  
c) Full de manteniment de tercers proveïdors.
  
Si transcorreguts sis mesos des de l'endemà de la presentació de la sol·licitud no s'haguera dictat resolució expressa, esta s'entendrà desestimada.
  
Article 3. Contingut
  
Les ajudes establides consistiran en:
  
a) Els titulars d'explotacions agrícoles dedicades al cultiu de les espècies fruiteres de bresquillera-nectarina, albercoquer, prunera, cirerer, perera i pomera, que acrediten posseir pòlissa d'assegurança en vigor, on el risc de gelada figure contractat per a l'actual campanya, i el període d'inici de garanties no haja entrat en vigor en el moment que va tindre lloc este sinistre, tindran dret a ajudes en forma de subvenció directa.
  
S'aplicarà este mateix tipus d'ajudes, a les mateixes espècies fruiteres assenyalades en el paràgraf anterior, sempre que en el moment en què va tindre lloc el sinistre, el període de subscripció per al risc de gelada no haguera finalitzat. En estos casos, hauran d'acreditar que per a l'exercici 2003, havien subscrit pòlisses d'assegurança on el rics de gelada figurava contemplat.
  
En els dos casos, la quantia de l'ajuda s'establirà en funció del volum de producció afectada.
  
b) Per als titulars d'explotacions agrícoles dedicades al cultiu del caqui, per a les quals el període de subscripció de l'assegurança per a l'actual campanya no s'havia iniciat, i sempre que acrediten que durant la campanya 2003, havien subscrit una pòlissa d'assegurança agrària on el risc de gelada figure cobert, les ajudes revestiran la forma de bonificació del 100% en el tipus d'interés dels préstecs que se sol·liciten a l'empara del conveni que es firme entre la Conselleria d'Agricultura, Pesca i Alimentació i les entitats financeres col·laboradores.
  
c) Per als titulars d'explotacions agrícoles dedicades al cultiu del caqui, que en la campanya 2003 hagueren subscrit una pòlissa d'assegurança per a riscos distints al de cobertura per gelada, les ajudes revestiran la forma de bonificació del 50% en el tipus d'interés dels préstecs que se sol·liciten a l'empara del conveni que es firme entre la Conselleria d'Agricultura, Pesca i Alimentació i les entitats financeres col·laboradores.
  
Article 4. Finançament
  
Els imports globals de les subvencions regulades en la present orde seran a càrrec de l'aplicació pressupostària 83.63.84.1836.336.46.5 Línia T1698, «Protecció de la renda dels agricultors».
  
Les ajudes directes contemplades en l'apartat a) de l'article tercer, l'única anualitat de les quals serà la del present exercici, tal com s'establix en la disposició final tercera del Decret 34/2004, de 5 de març, del Consell de la Generalitat, tindran la consideració de despeses de reconeixement preceptiu.
  
Per a les ajudes establides en els apartat b) i c) del mateix article, la primera anualitat correspondrà a l'exercici 2005. La quantificació del volum i naturalesa de la despesa estarà determinada per la consideració que se'n realitze en relació amb estes dos circumstàncies en la Llei de Pressupostos de la Generalitat Valenciana per a l'any 2005 i següents.
  
La consellera d'Agricultura, Pesca i Alimentació formalitzarà, si és procedent, el conveni de col·laboració amb les entitats financeres col·laboradores, per a la instrumentació dels préstecs i el pagament de les bonificacions d'interés corresponents conforme al que assenyala la present orde.
  
Article 5. Delegació
  
Es delega en el director general de Producció i Comercialització Agrària la resolució de pagament de les ajudes contemplades en la present orde.
  
CAPÍTOL II
  
Ajuda al cultiu de fruiters
  
Article 6. Condicions generals
  
L'ajuda al cultiu de fruiters establits en l'apartat a) de l'article tercer de la present orde consistirà en una ajuda directa en els termes establits en l'article següent.
  
Es consideren com a auxiliables aquelles parcel·les que acrediten posseir danys superiors al 30% de la producció que figure en la pòlissa de l'assegurança contractada. Per part de personal tècnic autoritzat per la Conselleria d'Agricultura, Pesca i Alimentació, es portaran a terme les inspeccions necessàries a les parcel·les que figuren en les sol·licituds d'estes ajudes, amb la finalitat de conéixer el volum de danys a auxiliar.
  
Estes ajudes seran incompatibles amb la percepció, per a este mateix sinistre, d'indemnització a càrrec de l'actual sistema d'assegurances agràries.
  
Article 7. Càlcul de les ajudes
  
Per al càlcul de les ajudes es tindran present les condicions d'assegurament, tant pel que fa a la franquícia com al percentatge de cobertura per al risc de gelada, per a l'espècie productiva considerada, aplicades en l'actual sistema d'assegurances agràries. Així mateix, si s'haguera de procedir a la recol·lecció i no s'haguera realitzat la valoració dels danys, han de deixar mostres testimoni, en la parcel·la o parcel·les afectades, i a més deixaran com a mínim un 5% dels arbres, sense recol·lectar, distribuïts uniformement i que siguen representatius de l'estat del cultiu.
  
Es consideren com a preus màxims per al càlcul de les ajudes els següents:
  
a) Pruna 0,36 euros/kg
  
b) Cirera 1,68 euros/kg
  
c) Bresquilla - Nectarina 0,67 euros/kg
  
d) Albercoc 0,42 euros/kg
  
e) Pera 0,21 euros/kg
  
f) Poma 0.24 Euros/kg
  
CAPÍTOL III
  
Ajuda al cultiu del caqui
  
Article 8. Condicions generals
  
L'ajuda al cultiu del caqui establits en els apartats b) i c) de l'article tercer de la present orde consistirà en la bonificació dels tipus d'interés de préstecs d'una duració màxima de cinc anys, sent el primer any de carència quant a amortització de capital. Els interessos s'abonaran anualment.
  
La bonificació dels tipus d'interés començarà des de la data de formalització, abans del 31 de desembre de 2004, excepte autorització expressa de la Direcció General de Producció i Comercialització Agrària, i acabarà el 30 de novembre de 2009.
  
Es consideren com auxiliables aquelles parcel·les que acrediten posseir danys superiors al 30% de la producció que figure en la pòlissa de l'assegurança contractada. Per part de personal tècnic autoritzat per la Conselleria d'Agricultura, Pesca i Alimentació, es portaran a terme les inspeccions necessàries a les parcel·les que figuren en les sol·licituds d'estes ajudes, amb la finalitat de conéixer el volum de danys a auxiliar.
  
Estes ajudes seran incompatibles amb la percepció, per a este mateix sinistre, d'indemnització a càrrec de l'actual sistema d'assegurances agràries.
  
Així mateix, si s'haguera de procedir a la recol·lecció i no s'haguera realitzat la valoració dels danys, han de deixar mostres testimoni, en la parcel·la o parcel·les afectades, i deixar com a mínim un 5% dels arbres, sense recol·lectar, distribuïts uniformement i que siguen representatius de l'estat del cultiu.
  
Article 9. Càlcul de les ajudes
  
Es considera com a preu màxim per al càlcul de l'ajuda el de 6.000 euros/ha de superfície ocupada pel cultiu de caqui.
  
DISPOSICIONS FINALS
  
Primera
  
Es faculta el director general de Producció i Comercialització Agrària per a dictar les instruccions necessàries en desenvolupament d'esta orde.
  
Segona
  
La present orde entrarà en vigor l'endemà al de la seua publicació en el Diari Oficial de la Generalitat Valenciana.
  
València, 13 de maig de 2004
  
La consellera d'Agricultura, Pesca i Alimentació,
  
GEMA AMOR PÉREZ
  
ANNEX I
  
Província d'Alacant
  
Alcocer de Planes, Alcoi, l'Alfàs del Pi, Almudaina, Altea, Banyeres de Mariola, Beneixama, Beniardá, Beniarrés, Benifallim, Benillup, Benimantell, Benimarfull, Benimassot, Bolulla, Callosa d'En Sarrià, el Camp de Mirra, Castalla, Castell de Guadalest, Cocentaina, Confrides, Elx; Gaianes, Millena, Muro de Alcoy, la Nucia, l'Orxa, Penàguila, Planes, Polop, Tárbena, la Vall d'Alcalà, Vall de Ebo, Vall de Gallinera, la Vall de Laguar, Villena i Xixona.
  
Província de Castelló
  
Algimia de Almonacid, Barracas, Bejís, Benafer, Caudiel, Gaibiel, Geldo, Jérica, Navajas, Sacañet, Segorbe, Teresa, Torás, El Toro, Vall de Almonacid i Viver.
  
Província de València